**D. Razauskas: „Iš baltų mitinio vaizdyno juodraščių: saulė“ (2012)**

„Labai įdomus yra piemenų burtas Saulei užleisti, užrašytas Gervėčių apyl. Padarysim vakarą, kad Saulė užsileist, – sako piemenys. Užlenkiamas lankas, jo galai įbedami į žemę, o lanko vidury pakabinamas duonos gabalas. Paskiau lankas apdengiamas drabužiu, ir taip po lanku pasidaro tamsu. Tada vienas piemuo, šliauždamas ant nugaros, palenda po ta palapine ir patamsy gaudo burna duoną. Pagavęs iššliaužia iš palapinės ir ta duona pasidalija su piemenimis. Palapinėj būna tamsu – Kad taip ir Saulės nebūt“ <...> Lankas čia, regis, mena dangaus skliautą, o pakabinta po juo „duona, – A. J. Greimo žodžiais, – tapatinama su saule“, Saulės–duonos sąsają mena ir toks rugiapjūtės pabaigtuvių paprotys: „Rugius stengiasi baigti pjauti dar prieš saulei nusileidžiant, kad duona baltesnė būtų“; „Jei baigdavo rugius pjauti dar su saule, apie Varėną moterys susikabindavo rankomis rateliu ir šokinėdamos šaukdavo: Balta duona, balta duona. Pagal similinę magiją tai reikšdavo: su saule pabaigus pjauti, duona būsianti tokia kaip saulė“.

Nuoroda į šaltinį: <https://tautosmenta.lt/wp-content/uploads/2013/12/Razauskas_Dainius/Razauskas_BMVJ_LK_2012_3.pdf>